Salariul mediu net a depășit pragul de 1.000 de euro în România
Ministrul Investițiilor și Proiectelor Europene, Adrian Câciu, a declarat miercuri că salariul mediu net din România a depășit pragul de 1.000 de euro, ajungând la 1.043 de euro în valoare nominală, conform datelor publicate de Institutul Național de Statistică (INS).
Aceasta confirmă previziunile făcute de ministru la începutul anului, privind normalizarea unui salariu mediu net de peste 1.000 de euro în 2024.
Într-o postare pe Facebook, Adrian Câciu a subliniat importanța ridicării nivelului median al salariilor pentru a se apropia cât mai mult de media generală pe țară.
„Toată lumea a înțeles că, dacă dorim dezvoltare, avem nevoie de forță de muncă bine calificată și bine plătită!”, a adăugat ministrul.
INS a raportat că, în luna martie 2024, salariul mediu net a fost de 5.185 lei (aproximativ 1.043 de euro), în creștere cu 309 lei (6,3%) față de luna februarie 2024.
Unde s-au înregistrat cele mai mari salarii medii?
Cele mai mari salarii medii nete au fost înregistrate în industria tutunului, cu 13.250 lei, în timp ce cele mai mici au fost în sectorul fabricării articolelor de îmbrăcăminte, cu 2.779 lei.
Câștigul salarial mediu brut pentru luna martie 2024 a fost de 8.502 lei, cu 512 lei (6,4%) mai mare decât în februarie 2024. Comparativ cu martie 2023, câștigul salarial mediu net a crescut cu 13,9%.
Indicele câștigului salarial real a fost de 106,8% în martie 2024 față de aceeași lună a anului precedent și de 105,9% comparativ cu februarie 2024. Față de octombrie 1990, indicele câștigului salarial real a atins 252,6%, marcând o creștere de 14 puncte procentuale față de februarie 2024.
INS subliniază că fluctuațiile anuale ale câștigurilor salariale sunt influențate de acordarea premiilor anuale și a primelor de sărbători, care pot varia semnificativ în lunile utilizate ca bază de comparație (decembrie, martie/aprilie).
Aceste fluctuații tind să se estompeze la nivelul întregului an, iar evoluția câștigului salarial real depinde atât de aceste fluctuații, cât și de rata inflației.
Majoritatea câștigurilor salariale au crescut datorită primelor ocazionale
Conform INS, în luna martie 2024, în majoritatea activităţilor din sectorul economic, nivelul câştigului salarial mediu net a crescut ca urmare a acordării de prime ocazionale (prime trimestriale, anuale, al 13-lea salariu, pentru performanţe deosebite ori pentru sărbătorile de Paşte), drepturi în natură şi ajutoare băneşti, sume din profitul net şi din alte fonduri (inclusiv bilete de valoare).
De asemenea, creşterile câştigului salarial mediu net s-au datorat realizărilor de producţie ori încasărilor mai mari (funcţie de contracte/proiecte).